als_Latn dik_Latn sag_Latn
Tensionet mes PS dhe LSI vazhdojnë në nivele shumë të larta.
Duket se beteja mes këtyre partive do jetë e fortë sidomos në qarkun e Beratit.
Drejtori i spitalit dhe një deputet i LSI-së u akuzuan për blerje votash, ndërkohë Meta mbrëmjen e së enjtes në “Opinion” në TV Klan dha një mesazh për Edi Ramën dhe Blendi Klosin.
“Është Blendi Klosi ai që do të blejë vota. Ia kam thënë Edi Ramës, ia thashë edhe nga Berati, ia kam thënë edhe para një muaj: “I thuaj të mos lidhet me kriminelë”. “I thuaj të mos përdorë policë, sepse Berati i ka vënë dru Sali Berishës, jo Blendi Klosit, që ka një mijë probleme”. Kështu që Blendi Klosi është një provokator, ka shkuar atje për të provokuar. Marrëdhëniet LSI-PS kanë qenë të shkëlqyera, asnjëherë asnjë problem. Pyet Fidel Yllin, në qoftë se ta mohon këtë gjë, që ka qenë në krye të grupit të punës për 3-4 vjet në Berat dhe në Skrapar”.
Ndërkohë drejtori i gazetës Mapo, Ervis Iljazaj në një editorial të radhës thotë se nuk ka hakmarrje ndaj LSI, por është thjesht garë elektorale.
“Mund të thuhet se LSI gjatë krizës politike që u krijua nga çadra e Partisë Demokratike, ndoqi një strategji duke mos vendosur se në cilën anë të rreshtohesh politikisht për të rritur ndikimin e saj në sistemin politik, dhe ky viktimizim i LSI është absurd.
Me një logjikë të njëjtë mund të thuhet se dhe strategjia politike e PS dhe PD ka pikërisht këtë synim, të zgjerojnë elektoratin e tyre. Për këto arsye, sulmet ndaj LSI, nuk duhen parë si hakmarrje, por si një logjikë politike që është më se e pranueshme në një garë demokratike. Gjithmonë nëse kjo garë zhvillohet me mjete të lejueshme. Deri më tani nuk ka asnjë gjë jo ligjore që është përdorur kundër saj. Të gjitha janë mjete politike normale,” shkruan Iljazaj.
als_Latn als_Latn als_Latn als_Latn als_Latn als_Latn als_Latn